*Tämä artikkeli kertoo näyttelijästä. Saksalaisesta maantiepyöräilijästä kertoo artikkeli Robert Förster.*

**Robert Forster** (syntymänimeltään **Robert Wallace Foster Jr.**; 13. heinäkuuta 1941 Rochester, New York – 11. lokakuuta 2019 Los Angeles, Kalifornia) oli yhdysvaltalainen näyttelijä, joka teki pitkän uran elokuvissa ja televisiossa. Forster esiintyi yli sadassa elokuvassa. Hän näytteli pääosissa esimerkiksi tieteiselokuvassa *Musta aukko* (1979) ja kauhuelokuvassa *Alligaattori* (1980).

Forster tunnetaan parhaiten roolistaan Quentin Tarantinon elokuvassa *Jackie Brown* (1997). Hän oli roolisuorituksestaan ehdokkaana parhaasta miessivuosasta vuoden 1998 Oscar-gaalassa. Sittemmin Forster näytteli muun muassa elokuvissa *Mulholland Drive* (2001), *The Descendants* (2011) ja *Olympos on valloitettu* (2013) sekä televisiosarjoissa *Heroes* (2007–2008) ja *Twin Peaks: The Return* (2017). Hänellä oli myös pieni rooli televisiosarjassa *Breaking Bad* (2013) ja sarjan jatko-osana toimivassa elokuvassa *El Camino* (2019). Kuolemansa jälkeen hänet nähtiin vielä samassa roolissa Netflixin sarjassa *Better Call Saul* (2020).

Elämä
-----

Forster syntyi Rochesterissa New Yorkissa vuonna 1941 amerikanitalialaiselle äidille ja sukutaustaltaan irlantilais-englantilaiselle isälle. Hänen vanhempansa erosivat hänen ollessaan kahdeksanvuotias.

Forster opiskeli korkeakoulussa psykologiaa ja valmistui vuonna 1963. Hänen näyttelijänuransa alkoi Broadwaylla, josta hänet löydettiin valkokankaalle. Forsterin ensimmäinen elokuva oli *Heijastuksia kultaisessa silmässä* (1967), jossa pääosia näyttelivät Elizabeth Taylor ja Marlon Brando.

Forster oli naimisissa kahdesti, ja hänellä on yhteensä neljä lasta sekä neljä lastenlasta.

Forster oli Triple Nine Societyn jäsen. Kyseisen järjestön jäsenet ovat saaneet älykkyystesteissä suuremman älykkyysosamäärän kuin 99,9 prosenttia väestöstä.

Kuolema
-------

Robert Forster kuoli kotonaan Los Angelesissa aivosyöpään 11. lokakuuta 2019. Samana päivänä sai ensi-iltansa Forsterin viimeiseksi jäänyt elokuva *El Camino*. Forster oli kuollessaan 78-vuotias.

Lähteet
-------

1. 1 2  Aalto-Setälä, Julia: Oscar-ehdokas Robert Forster, 78, on kuollut - uuden elokuvan ensi-ilta kuolinpäivänä *Iltalehti*.  12.10.2019. Alma Media Suomi Oy. Viitattu 12.10.2019.
2. 1 2  Judy Klemesrud: Movies *The New York Times*.  4.6.1972. Viitattu 12.12.2018. (englanniksi)
3. 1 2 3  Koppinen, Mari: Jackie Brown -näyttelijä Robert Forster on kuollut: Viimeinen roolityö julkaistiin Netflixissä kuolinpäivänä *Helsingin Sanomat*.  12.10.2019. Sanoma Media Finland. Viitattu 12.10.2019.
4. ↑  Robert Forster, Resurgent Oscar Nominee From 'Jackie Brown,' Dies at 78 (englanniksi)

Aiheesta muualla
----------------

* Robert Forster Internet Movie Databasessa. (englanniksi)
* Robert Forster Elonetissä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |